Mini-futbol: O‘zbekiston—Qirg‘iziston 5:1

Mini-futbol bo‘yicha O‘zbekiston terma jamoasi 2014-yili Vyetnamda o‘tkaziladigan Osiyo chempionatining saralash musobaqasida g‘oliblikni qo‘lga kiritdi. Bu haqda O‘zA xabar bermoqda.

Hamyurtlarimiz guruhdagi so‘nggi bahsda Qirg‘iziston terma jamoasiga qarshi maydonga tushib, 5:1 hisobida zafar quchdi. Guruhdagi ikkinchi o‘yinda Tojikiston terma jamoasi turkmanistonlik futbolchilarni 5:4 hisobida mag‘lubiyatga uchratdi.

Saralash turnirining uch uchrashuvini ham g‘alaba bilan yakunlagan O‘zbekiston terma jamoasi to‘qqiz ochko bilan guruhda birinchi bo‘ldi. Olti ochko jamg‘arib, ikkinchi pog‘onani egallagan Tojikiston va bir ochko bilan uchinchi o‘rindan joy olgan Qirg‘iziston terma jamoasi ham Osiyo chempionatida qatnashish huquqini qo‘lga kiritdi.
Foto © O‘zA